പ്രതിഷേധങ്ങള്ക്കും സംഘര്ഷങ്ങള്ക്കുമിടെ എം.ജി സെനറ്റ് തെരഞ്ഞെടുപ്പ് എസ്.എഫ്.ഐ അക്രമം എ.ഐ.എസ്.എഫ് നേതാക്കള്ക്ക് പരിക്ക് കോട്ടയം: എം.ജി സര്വകലാശാല സെനറ്റ് തെരഞ്ഞെടുപ്പിനിടെ എ.ഐ.എസ്.എഫ് നേതാക്കള്ക്ക് മര്ദനം. എ.ഐ.എസ്.എഫ് സംസ്ഥാന ജോയന്റ് സെക്രട്ടറിമാരായ അമല് അശോകന്, നിമിഷ രാജു, കെ. ഋഷിരാജ്, സംസ്ഥാന കൗണ്സില് അംഗം എ. സഹദ് എന്നിവര്ക്ക് നേരെയായിരുന്നു അക്രമം. പരിക്കേറ്റ ഇവരെ കോട്ടയം മെഡിക്കല് കോളജ് ആശുപത്രിയില് പ്രവേശിപ്പിച്ചു. അക്രമത്തിന് പിന്നില് എസ്.എഫ്.ഐ പ്രവര്ത്തകരാണെന്ന് എ.ഐ.എസ്.എഫ് ആരോപിച്ചു. സെനറ്റിലേക്ക് നടന്ന തെരഞ്ഞെടുപ്പില് ഇടതുവിദ്യാര്ഥി സംഘടനകളായ എസ്.എഫ്.ഐയും എ.ഐ.എസ്.എഫും തമ്മിലായിരുന്നു മത്സരം. ഒറ്റ സീറ്റിലായിരുന്നു എ.ഐ.എസ്.എഫിന് സ്ഥാനാര്ഥി. വോട്ടെടുപ്പ് പുരോഗമിക്കുന്നതിനിടെ വ്യാഴാഴ്ച ഉച്ചക്ക് 12ഓടെയാണ് സംഭവങ്ങള്ക്ക് തുടക്കം. ഫോണ് ചെയ്തുകൊണ്ട് നില്ക്കുകയായിരുന്ന സഹദിനെ ഒരു പ്രകോപനവുമില്ലാതെ പാഞ്ഞെത്തിയ എസ്.എഫ്.ഐ സംഘം വളഞ്ഞിട്ട് ആക്രമിക്കുകയായിരുന്നുെവന്ന് എ.ഐ.എസ്.എഫ് പറയുന്നു. സഹദിനെ രക്ഷപ്പെടുത്തി പൊലീസ് സംഘം ആശുപത്രിയിലേക്ക് കൊണ്ടുപോകാന് ശ്രമിക്കുന്നതിനിടെ ഋഷിരാജിന് നേരെ ആക്രമണമുണ്ടായി. തുടര്ന്ന് എ.ഐ.എസ്.എഫ് പ്രവര്ത്തകര്ക്ക് നേരെ എസ്.എഫ്.ഐ സംഘം വ്യാപകമായി ആക്രമണം അഴിച്ചുവിടുകയായിരുന്നു. ജനറല് കൗണ്സിലിലേക്ക് എ.ഐ.എസ്.എഫ് സ്ഥാനാര്ഥിയായി കോട്ടയം ജില്ല പ്രസിഡന്റ് എസ്. ഷാജോയാണ് മത്സരിച്ചിരുന്നത്. കെ.എസ്.യു തെരഞ്ഞെടുപ്പ് ബഹിഷ്കരിച്ചതോടെ ഷാജോ മാത്രമായിരുന്നു എതിരാളി. ഇതോടെ എതിരില്ലാതെ തെരഞ്ഞെടുക്കപ്പെടാമെന്ന എസ്.എഫ്.ഐ മോഹം പൊലിഞ്ഞതിന്െറ വൈരാഗ്യമാണ് ആക്രമണത്തിന് കാരണമെന്ന് എ.ഐ.എസ്.എഫ് നേതാക്കള് പറയുന്നു. വോട്ടുചെയ്യാനെത്തിയവരെ എസ്.എഫ്.ഐക്കാര് ഭീഷണിപ്പെടുത്തിയതായും വ്യാപക പരാതിയുണ്ട്.